CELEX: 22012A0629(01)
Language: da
Date: 2012-06-05 00:00:00
Title: Aftale mellem Den Europæiske Union og Republikken Albanien om rammerne for Republikken Albaniens deltagelse i Den Europæiske Unions krisestyringsoperationer

29.6.2012   
               
               
                  DA
               
               
                  Den Europæiske Unions Tidende
               
               
                  L 169/2
               
            
         OVERSÆTTELSE
         AFTALE
         mellem Den Europæiske Union og Republikken Albanien om rammerne for Republikken Albaniens deltagelse i Den Europæiske Unions krisestyringsoperationer
         DEN EUROPÆISKE UNION,
         på den ene side, og
         REPUBLIKKEN ALBANIEN
         på den anden side,
         i det følgende benævnt »parterne«,
         ER —
         ud fra følgende betragtninger:
         
                     (1)
                  
                  
                     Den Europæiske Union kan beslutte at iværksætte krisestyringsaktioner.
                  
               
                     (2)
                  
                  
                     Den Europæiske Union træffer afgørelse om, hvorvidt tredjelande skal opfordres til at deltage i en EU-krisestyringsoperation. Republikken Albanien kan acceptere opfordringen fra Den Europæiske Union og tilbyde at yde et bidrag. Den Europæiske Union vil i sådanne tilfælde beslutte, om det foreslåede bidrag fra Republikken Albanien skal accepteres.
                  
               
                     (3)
                  
                  
                     Betingelserne for Republikken Albaniens deltagelse i EU-krisestyringsoperationer bør fastlægges i en rammeaftale om sådan mulig fremtidig deltagelse og ikke ved fastlæggelse af betingelserne for hver enkelt operation.
                  
               
                     (4)
                  
                  
                     En sådan aftale bør ikke berøre Den Europæiske Unions selvstændige beslutningstagning og bør ikke anfægte Republikken Albaniens mulighed for at træffe afgørelse fra sag til sag om deltagelse i en EU-krisestyringsoperation.
                  
               
                     (5)
                  
                  
                     En sådan aftale bør kun vedrøre fremtidige EU-krisestyringsoperationer og bør ikke berøre eventuelle eksisterende aftaler om Republikken Albaniens deltagelse i en EU-krisestyringsoperation, der allerede er indledt —
                  
               BLEVET ENIGE OM FØLGENDE:
         AFDELING I
         
            ALMINDELIGE BESTEMMELSER
         
         
            Artikel 1
            Afgørelser i tilknytning til deltagelsen
            
               1.   Når Den Europæiske Union har truffet afgørelse om at opfordre Republikken Albanien til at deltage i en EU-krisestyringsoperation, forelægger Republikken Albanien, så snart Republikken Albanien har besluttet at deltage, oplysninger om det bidrag, det foreslår at yde Den Europæiske Union.
            
            
               2.   Den Europæiske Unions vurdering af Republikken Albaniens bidrag foretages i samråd med Republikken Albanien.
            
            
               3.   Den Europæiske Union giver Republikken Albanien en foreløbig angivelse af det forventede bidrag til de fælles udgifter til operationen så snart som muligt med henblik på at bistå Republikken Albanien med udformningen af dens tilbud.
            
            
               4.   Den Europæiske Union meddeler skriftligt Republikken Albanien resultatet af denne vurdering med henblik på at sikre Republikken Albaniens deltagelse i overensstemmelse med bestemmelserne i denne aftale.
            
         
         
            Artikel 2
            Rammer
            
               1.   Republikken Albanien tilslutter sig Rådets afgørelse, hvorved Rådet for Den Europæiske Union beslutter, at EU skal gennemføre en krisestyringsoperation, og enhver anden afgørelse, hvorved Rådet for Den Europæiske Union beslutter at forlænge EU-krisestyringsoperationen, i overensstemmelse med bestemmelserne i denne aftale og eventuelle nødvendige gennemførelsesarrangementer.
            
            
               2.   Republikken Albaniens bidrag til en EU-krisestyringsoperation berører ikke Den Europæiske Unions selvstændige beslutningstagning.
            
         
         
            Artikel 3
            Status for personel og styrker
            
               1.   Status for det personel, som Republikken Albanien udsender til en civil EU-krisestyringsoperation, og/eller for de styrker, som Republikken Albanien bidrager med til en militær EU-krisestyringsoperation, er underlagt den eventuelle aftale om status for styrkerne/missionen, der måtte være indgået mellem Den Europæiske Union og den eller de stater, hvor operationen gennemføres.
            
            
               2.   Status for det personel, der er udstationeret ved hovedkvarterer eller enheder uden for den eller de stater, hvor EU-krisestyringsoperationen finder sted, er underlagt arrangementer aftalt mellem de pågældende hovedkvarterer og enheder og Republikken Albanien.
            
            
               3.   Med forbehold af den i stk. 1 omhandlede aftale om status for styrkerne/missionen har Republikken Albanien jurisdiktion over albansk personel, der deltager i EU-krisestyringsoperationen.
            
            
               4.   Republikken Albanien har ansvaret for at behandle eventuelle klager fra eller vedrørende et medlem af dens personel i forbindelse med deltagelsen i en EU-krisestyringsoperation. Republikken Albanien har ansvaret for eventuelt at retsforfølge et medlem af sit personel eller at pålægge vedkommende en disciplinær sanktion efter sine egne love og forskrifter.
            
            
               5.   Parterne er enige om at frafalde alle erstatningskrav, bortset fra kontraktmæssige krav, mod hinanden for skade på, tab eller ødelæggelse af aktiver, der ejes/betjenes af en af parterne, eller personskade eller død blandt en af parternes personel, der er opstået under udøvelsen af deres officielle pligter i forbindelse med aktiviteter i henhold til denne aftale, når bortses fra grov uagtsomhed eller forsætlig forsømmelse.
            
            
               6.   Republikken Albanien forpligter sig til at fremsætte en erklæring om frafald af krav mod enhver stat, der deltager i en EU-krisestyringsoperation, som Republikken Albanien deltager i, og til at fremsætte denne ved undertegnelsen af denne aftale.
            
            
               7.   Den Europæiske Union forpligter sig til at sikre, at Den Europæiske Unions medlemsstater ved undertegnelsen af denne aftale fremsætter en erklæring om frafald af krav i forbindelse med Republikken Albaniens senere deltagelse i en EU-krisestyringsoperation.
            
         
         
            Artikel 4
            Klassificerede informationer
            
               1.   Republikken Albanien træffer passende foranstaltninger til at sikre, at EU's klassificerede informationer beskyttes i overensstemmelse med Rådet for Den Europæiske Unions sikkerhedsforskrifter, jf. Rådets afgørelse 2011/292/EU af 31. marts 2011 om reglerne for sikkerhedsbeskyttelse af EU's klassificerede informationer (1), og supplerende retningslinjer fra de kompetente myndigheder, herunder retningslinjer fra den øverstbefalende for EU-operationen for så vidt angår en militær EU-krisestyringsoperation eller fra EU's missionschef for så vidt angår en civil EU-krisestyringsoperation.
            
            
               2.   Hvis EU og Republikken Albanien har indgået en aftale om sikkerhedsprocedurer med henblik på udveksling af klassificerede informationer, finder bestemmelserne i en sådan aftale anvendelse i forbindelse med en EU-krisestyringsoperation.
            
         
         AFDELING II
         
            BESTEMMELSER OM DELTAGELSE I CIVILE KRISESTYRINGSOPERATIONER
         
         
            Artikel 5
            Personel, der er udsendt til en civil EU-krisestyringsoperation
            
               1.   Republikken Albanien sikrer, at det personel, den har udsendt til den civile EU-krisestyringsoperation, løser sine opgaver i overensstemmelse med:
               
                           a)
                        
                        
                           Rådets afgørelse og efterfølgende ændringer som omhandlet i artikel 2, stk. 1
                        
                     
                           b)
                        
                        
                           operationsplanen
                        
                     
                           c)
                        
                        
                           gennemførelsesbestemmelserne.
                        
                     
            
               2.   Republikken Albanien underretter i god tid missionschefen for den civile EU-krisestyringsoperation (»missionschefen«) og Unionens højtstående repræsentant for udenrigsanliggender og sikkerhedspolitik (»HR«) om eventuelle ændringer i dens bidrag til den civile EU-krisestyringsoperation.
            
            
               3.   Personel, der udsendes til den civile EU-krisestyringsoperation, underkastes en lægeundersøgelse og et vaccinationsprogram og skal af en kompetent myndighed i Republikken Albanien erklæres for egnet til tjeneste ud fra et lægeligt synspunkt. Det personel, der udsendes til den civile EU-krisestyringsoperation, fremlægger en kopi af en sådan erklæring.
            
         
         
            Artikel 6
            Kommandostruktur
            
               1.   Det personel, der er udsendt af Republikken Albanien, løser sine opgaver og handler udelukkende i den civile EU-krisestyringsoperations interesse.
            
            
               2.   Alt personel forbliver fuldt ud underlagt vedkommende nationale myndigheders kommando.
            
            
               3.   De nationale myndigheder overdrager den operative kontrol til Den Europæiske Union.
            
            
               4.   Missionschefen påtager sig ansvaret for og har kommando over og kontrol med den civile EU-krisestyringsoperation i indsatsområdet.
            
            
               5.   Missionschefen leder den civile EU-krisestyringsoperation og varetager den daglige styring.
            
            
               6.   Republikken Albanien har samme rettigheder og pligter i forbindelse med den daglige styring af operationen som de deltagende EU-medlemsstater i overensstemmelse med de retlige instrumenter, der er omhandlet i artikel 2, stk. 1.
            
            
               7.   Missionschefen har ansvaret for den disciplinære kontrol med personellet fra den civile EU-krisestyringsoperation. I det omfang det er nødvendigt, pålægger vedkommende nationale myndigheder disciplinære sanktioner.
            
            
               8.   Republikken Albanien udpeger et nationalt kontaktpunkt (»NPC«) til at repræsentere sit nationale kontingent i operationen. NPC refererer til missionschefen for så vidt angår nationale spørgsmål og er ansvarligt for den daglige disciplin i kontingentet.
            
            
               9.   Den Europæiske Unions beslutning om at afslutte operationen træffes efter høring af Republikken Albanien, hvis den stadig bidrager til den civile EU-krisestyringsoperation på datoen for operationens afslutning.
            
         
         
            Artikel 7
            Finansielle aspekter
            
               1.   Republikken Albanien afholder alle udgifter i forbindelse med sin deltagelse i operationen, bortset fra de løbende udgifter, som fastlagt i driftsbudgettet for operationen, jf. dog artikel 8.
            
            
               2.   Republikken Albanien udbetaler erstatning på de betingelser, der er fastsat i den i artikel 3, stk. 1, omhandlede gældende aftale om missionens status, såfremt den kendes ansvarlig for at have påført fysiske eller juridiske personer fra den eller de stater, hvor operationen gennemføres, død, personskade, tab eller anden skade.
            
         
         
            Artikel 8
            Bidrag til driftsbudgettet
            
               1.   Republikken Albanien bidrager til finansieringen af budgettet for den civile EU-krisestyringsoperation.
            
            
               2.   Republikken Albaniens finansielle bidrag til driftsbudgettet beregnes på grundlag af den af følgende formler, som giver det mindste beløb:
               
                           a)
                        
                        
                           den andel af referencegrundlaget, hvormed Republikken Albaniens BNI står i forhold til den samlede BNI for alle de stater, der bidrager til operationens driftsbudget, eller
                        
                     
                           b)
                        
                        
                           den andel af referencegrundlaget for driftsbudgettet, hvormed andelen af Republikken Albaniens personel, der deltager i operationen, står i forhold til det samlede personel fra alle de stater, der deltager i operationen.
                        
                     
            
               3.   Uanset stk. 1 og 2 bidrager Republikken Albanien ikke til finansieringen af dagpenge til personel fra Den Europæiske Unions medlemsstater.
            
            
               4.   Uanset stk. 1 fritager Den Europæiske Union principielt Republikken Albanien for betaling af finansielle bidrag til en bestemt civil EU-krisestyringsoperation, såfremt:
               
                           a)
                        
                        
                           Den Europæiske Union beslutter, at Republikken Albanien yder et væsentligt bidrag, som er af afgørende betydning for den pågældende operation, eller
                        
                     
                           b)
                        
                        
                           BNI pr. indbygger i Republikken Albanien ikke overstiger BNI i en af Den Europæiske Unions medlemsstater.
                        
                     
            
               5.   Et arrangement om betalingen af Republikken Albaniens bidrag til driftsbudgettet i forbindelse med den civile EU-krisestyringsoperation indgås mellem missionschefen og de relevante administrative myndigheder i Republikken Albanien. Dette arrangement skal bl.a. omfatte bestemmelser om følgende forhold:
               
                           a)
                        
                        
                           beløbets størrelse
                        
                     
                           b)
                        
                        
                           arrangementerne i forbindelse med indbetaling af det finansielle bidrag
                        
                     
                           c)
                        
                        
                           revisionsproceduren.
                        
                     
         
         AFDELING III
         
            BESTEMMELSER OM DELTAGELSE I MILITÆRE KRISESTYRINGSOPERATIONER
         
         
            Artikel 9
            Deltagelse i militære EU-krisestyringsoperationer
            
               1.   Republikken Albanien sikrer, at dens styrker og personel, der deltager i den militære EU-krisestyringsoperation, løser deres opgaver i overensstemmelse med:
               
                           a)
                        
                        
                           Rådets afgørelse og efterfølgende ændringer som omhandlet i artikel 2, stk. 1
                        
                     
                           b)
                        
                        
                           operationsplanen
                        
                     
                           c)
                        
                        
                           gennemførelsesbestemmelserne.
                        
                     
            
               2.   Det personel, der er udsendt af Republikken Albanien, løser sine opgaver og handler udelukkende i den militære EU-krisestyringsoperations interesse.
            
            
               3.   Republikken Albanien underretter i god tid EU's øverstbefalende for operationen om eventuelle ændringer af dens deltagelse i operationen.
            
         
         
            Artikel 10
            Kommandostruktur
            
               1.   Alle styrker og alt personel, der deltager i den militære EU-krisestyringsoperation, forbliver fuldt ud underlagt vedkommende nationale myndigheders kommando.
            
            
               2.   De nationale myndigheder overdrager den operative og taktiske kommando over og/eller kontrol med deres styrker og personel til den øverstbefalende for EU-operationen, som kan uddelegere sin myndighed.
            
            
               3.   Republikken Albanien har samme rettigheder og pligter i forbindelse med den daglige styring af operationen som de deltagende EU-medlemsstater.
            
            
               4.   Den øverstbefalende for EU-operationen kan til enhver tid efter høring af Republikken Albanien kræve, at Republikken Albaniens bidrag trækkes tilbage.
            
            
               5.   Republikken Albanien udpeger en højtstående militær repræsentant (»SMR«) til at repræsentere sit nationale kontingent i den militære EU-krisestyringsoperation. SMR rådfører sig med den øverstbefalende for EU-styrken om alle forhold i forbindelse med operationen og er ansvarlig for den daglige disciplin i Republikken Albaniens kontingent.
            
         
         
            Artikel 11
            Finansielle aspekter
            
               1.   Med forbehold af artikel 12 i denne aftale afholder Republikken Albanien alle udgifter i forbindelse med sin deltagelse i operationen, medmindre udgifterne afholdes i fællesskab, som fastlagt i de retlige instrumenter, der er omhandlet i artikel 2, stk. 1, i denne aftale samt i Rådets afgørelse 2008/975/FUSP af 18. december 2008 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (Athena) (2).
            
            
               2.   Republikken Albanien udbetaler erstatning på de betingelser, der er fastsat i den i artikel 3, stk. 1, omhandlede gældende aftale om styrkernes status, såfremt den kendes ansvarlig for at have påført fysiske eller juridiske personer fra den eller de stater, hvor operationen gennemføres, død, personskade, tab eller anden skade.
            
         
         
            Artikel 12
            Bidrag til de fælles udgifter
            
               1.   Republikken Albanien bidrager til finansieringen af de fælles udgifter til den militære EU-krisestyringsoperation.
            
            
               2.   Republikken Albaniens finansielle bidrag til de fælles udgifter beregnes på grundlag af den af følgende formler, som giver det mindste beløb:
               
                           a)
                        
                        
                           den andel af de fælles udgifter, hvormed Republikken Albaniens BNI står i forhold til den samlede BNI for alle de stater, der bidrager til operationens fælles udgifter, eller
                        
                     
                           b)
                        
                        
                           den andel af de fælles udgifter, hvormed andelen af Republikken Albaniens personel, der deltager i operationen, står i forhold til det samlede personel fra alle de stater, der deltager i operationen.
                        
                     Ved beregningen af beløbet i stk. 2, litra b), anvendes, såfremt Republikken Albanien kun bidrager med personel til det operative hovedkvarter eller styrkehovedkvarteret, den andel, som Republikken Albaniens personel udgør i forhold til det samlede personel i de respektive hovedkvarterer. I andre tilfælde er andelen den, som alt det personel, Republikken Albanien bidrager med, udgør i forhold til operationens samlede personel.
            
            
               3.   Uanset stk. 1 fritager Den Europæiske Union principielt Republikken Albanien for betaling af finansielle bidrag til de fælles udgifter til en bestemt militær EU-krisestyringsoperation, såfremt:
               
                           a)
                        
                        
                           Den Europæiske Union beslutter, at Republikken Albanien yder et væsentligt bidrag til aktiver og/eller kapaciteter, som er af afgørende betydning for operationen, eller
                        
                     
                           b)
                        
                        
                           BNI pr. indbygger i Republikken Albanien ikke overstiger BNI i en af Den Europæiske Unions medlemsstater.
                        
                     
            
               4.   Der indgås et arrangement mellem den administrator, der er omhandlet i afgørelse 2008/975/FUSP, og de kompetente administrative myndigheder i Republikken Albanien. Dette arrangement skal bl.a. omfatte bestemmelser om følgende forhold:
               
                           a)
                        
                        
                           beløbets størrelse
                        
                     
                           b)
                        
                        
                           arrangementerne i forbindelse med indbetaling af det finansielle bidrag
                        
                     
                           c)
                        
                        
                           revisionsproceduren.
                        
                     
         
         AFDELING IV
         
            AFSLUTTENDE BESTEMMELSER
         
         
            Artikel 13
            Arrangementer til gennemførelse af aftalen
            Med forbehold af artikel 8, stk. 5, og artikel 12, stk. 4, indgås de tekniske og administrative arrangementer, der er nødvendige for at gennemføre denne aftale, mellem HR og de relevante myndigheder i Republikken Albanien.
         
         
            Artikel 14
            Manglende overholdelse
            Hvis en af parterne ikke overholder sine forpligtelser i henhold til denne aftale, har den anden part ret til at opsige aftalen med en måneds varsel.
         
         
            Artikel 15
            Bilæggelse af tvister
            Tvister om fortolkning eller anvendelse af denne aftale bilægges mellem parterne med diplomatiske midler.
         
         
            Artikel 16
            Ikrafttræden
            
               1.   Denne aftale træder i kraft på den første dag i den første måned, efter at parterne har underrettet hinanden om, at de har afsluttet de nødvendige interne procedurer.
            
            
               2.   Denne aftale anvendes midlertidigt fra datoen for undertegnelsen.
            
            
               3.   Denne aftale tages regelmæssigt op til revision.
            
            
               4.   Denne aftale kan ændres på grundlag af en fælles skriftlig aftale mellem parterne.
            
            
               5.   Denne aftale kan opsiges af en af parterne ved skriftlig meddelelse til den anden part. Opsigelsen træder i kraft seks måneder efter, at den anden part har modtaget opsigelsen.
            
         
         
            Udfærdiget i to eksemplarer på engelsk i Bruxelles den femte juni to tusind og tolv.
            
               
                  For Den Europæiske Union
               
            
            
               
                  For Republikken Albanien
               
            
         
         
            (1)  EUT L 141 af 27.5.2011, s. 17.
         
            (2)  EUT L 345 af 23.12.2008, s. 96.
      
      
         
            TEKST TIL ERKLÆRINGER
            
               Tekst for så vidt angår EU's medlemsstater:
            
            »Når EU-medlemsstaterne anvender en EU-rådsafgørelse om en EU-krisestyringsoperation, som Republikken Albanien deltager i, vil de, for så vidt deres nationale retssystem tillader det, bestræbe sig på i videst muligt omfang at frafalde eventuelle erstatningskrav mod Republikken Albanien for personskade eller død blandt deres personel eller for tingsskade eller tab af materiel, der tilhører dem eller benyttes af EU-krisestyringsoperationen, hvis sådan personskade, død, anden skade eller tab
            
                        —
                     
                     
                        er forvoldt af personel fra Republikken Albanien under udførelsen af dets opgaver i forbindelse med EU-krisestyringsoperationen, bortset fra grov uagtsomhed eller forsætlig forsømmelse, eller
                     
                  
                        —
                     
                     
                        er opstået under benyttelsen af materiel, der tilhører Republikken Albanien, såfremt dette materiel er benyttet i forbindelse med operationen, når bortses fra grov uagtsomhed eller forsætlig forsømmelse blandt personel fra EU-krisestyringsoperationen fra Republikken Albanien under benyttelsen af dette materiel.«
                     
                  
               Tekst for så vidt angår Republikken Albanien:
            
            »Når Republikken Albanien anvender en EU-rådsafgørelse om en EU-krisestyringsoperation, vil den, for så vidt dens nationale retssystem tillader det, bestræbe sig på i videst muligt omfang at frafalde eventuelle erstatningskrav mod enhver anden stat, der deltager i EU-krisestyringsoperationen, for personskade eller død blandt dens personel eller for anden skade eller tab af materiel, der tilhører den eller benyttes af EU-krisestyringsoperationen, hvis sådan personskade, død, anden skade eller tab
            
                        —
                     
                     
                        er forvoldt af personel under udførelsen af dets opgaver i forbindelse med EU-krisestyringsoperationen, bortset fra grov uagtsomhed eller forsætlig forsømmelse, eller
                     
                  
                        —
                     
                     
                        er opstået under benyttelsen af materiel, der tilhører stater, som deltager i EU-krisestyringsoperationen, såfremt dette materiel er benyttet i forbindelse med operationen, når bortses fra grov uagtsomhed eller forsætlig forsømmelse blandt personel fra EU-krisestyringsoperationen under benyttelsen af dette materiel.«